Tidligt mandag morgen blev en tankstation i Aalborg udsat for røveri. Politiet efterlyser vidner.

Mandag morgen klokken 04.41 blev Cirkel K på Hadsundvej i Aalborg udsat for et væbnet røveri. Røveriet blev begået af en ung mand med en kniv, og ifølge vagtchef ved Nordjyllands Politi, Jess Falberg, så slap røveren blandt andet afsted med nogle cigaretter. Efter han havde fået udleveret udbyttet sagde røveren "undskyld", inden han forsvandt fra tankstationen på en orange mountainbike i ukendt retning. - Vi har været ude og sikre nogle spor, og har også afsøgt området med hunde. Desuden er der noget overvågning vi skal have set igennem, siger Jess Falberg. Nordjyllands Politi vil meget gerne høre fra vidner i området. Det kan ske på telefon 114. Røveren beskrives som ung, sandsynligvis i starten af 20´erne. Han var iført en jakke med en stor pelskrave, som han under røveriet havde trukket godt op over hovedet. Han er cirka 190  centimeter høj.